Period: Old Babylonian
Genre: Literary
Transliteration:
<SURFACE>
...en šag₄-tum₂ a-gar₃ ur-mah kur...
{d}nin-ŋiš-zid-da muš-mah ušumgal-a-da...
am gal šen-šen-na gaba guz-a-ba a-ŋi₆...
ama-ni ki aŋ₂ {d}nin-girid₂-da-a šag₄...
...kug-ga-na ga zid gu₇-a uš₁₁ piriŋ sub-sub-ba
abzu-a buluŋ₃-ŋa₂ išib mah-am₃ eš₂-da kug šu du₈
saŋ₅-ŋa₂ dub kalag-ga-ba niŋ₂-zid zu₂ keše₂-da
lugal am ur₅ un₃ eme si sa₂ niŋ₂-erim₂-e hul gig
uru₂ idim hur nu-mu-un-gi₄-gi₄ šu suh₃-a di-de₃
{d}nin-ŋiš-zid-da idim hur nu-mu-un-gi₄-gi₄ šu suh₃-a di-de₃
erim-erim-ma šu-zu ma-ra-ši-ŋal₂
sipad saŋ gig₂-ga šid-bi mu-e-zu
u₈ sila₄-bi kiŋ₂-kiŋ₂-de₃ ma-ra-ši-ŋen
ud₅-de₃ maš₂-bi ŋidru ud su₃-ra₂ tum₂-tum₂-mu-bi mu-e-zu
{d}nin-ŋiš-zid-da ŋidru ud su₃-ra₂ tum₂-tum₂-mu-bi mu-e-zu
lugal šag₄-la₂ sug₄ šag₄-ta e₃-a inim šudu₃-zu šu-a he₂-eb-gi₄
nam-til₃ u₃-tud za-da ša-mu-un-ŋal₂
nun hi-li sud-sud {d}nin-ŋiš-zid-da
barag ki-tuš mah-a tuš-a-ni en diŋir šul a₂ zid-da
...zu-ur tug₂ mur₁₀ ŋidru za-gin₃ šu u₃-mu-e-ti
...ad mi-ri-ib-dug₄ ni₂-te-na...
...
...ka lul-la...
...šar₂-šar₂-ra ša-mu-šub{ub}be₂-en izi-gin₇ ba-ra-ma₅-ma₅-an
lugal en šag₄ su₃-ra₂ barag mah-za nam dug₃ mu-ri-in-tar
diŋir niŋ₂-si-sa₂-e ki aŋ₂-e inim dug₃-bi mu-un-e
palil gal-zu unken-na <unk> <unk> a he₂-du₇
lugal ni₂ ri-a ildum₂ ud-bi saŋ-ba du-a
an-bar an-ta a-ba de-ŋen-ne₂ a-na an-da-sa₂-a
ur-saŋ me₃ igi ŋal₂ taka₄-a kur un₃-na i₃-a-e₃
{d}nin-ŋiš-zid-da me₃ igi ŋal₂ taka₄-a kur un₃-na i₃-a-e₃
lugal ki gu-la a₂ aŋ₂-ŋa₂ tum₂ ki <unk> bi tum₂-mu-de₃
šul diŋir tuku ki a₂ aŋ₂-ŋa₂-ni igi-bi ma-ra-ši-ŋal₂
lugal ka lal₃ diŋir-re-e-ne {d}en-ki za₃-mi₂
{d}nin-ŋiš-zid-da dumu {d}nin-a-zu
a-a {d}en-ki za₃-mi₂
bal-bal-e {d}nin-ŋiš-zid-da-kam

Cuneiform:
<SURFACE>
...𒂗𒊮𒁺𒀀𒃼𒌨𒈤𒆳...
𒀭𒎏𒄑𒍣𒁕𒈲𒈤𒃲𒁔𒀀𒁕...
𒄠𒃲𒊿𒊿𒈾𒃮𒈝𒀀𒁀𒀀𒈪...
𒂼𒉌𒆠𒉘𒀭𒎏𒄌𒁕𒀀𒊮...
...𒆬𒂵𒈾𒂵𒍣𒅥𒀀𒅜𒊊𒅢𒅢𒁀
𒍪𒀊𒀀𒉽𒉽𒂷𒈨𒈤𒀀𒀭𒂠𒁕𒆬𒋗𒂃
𒉠𒂷𒁾𒆗𒂵𒁀𒃻𒍣𒅗𒆟𒁕
𒈗𒄠𒄯𒂦𒅴𒋛𒁲𒃻𒉈𒊒𒂊𒅆𒌨𒍼
𒍍𒅂𒄯𒉡𒈬𒌧𒄄𒄄𒋗𒄗𒀀𒁲𒉈
𒀭𒎏𒄑𒍣𒁕𒅂𒄯𒉡𒈬𒌧𒄄𒄄𒋗𒄗𒀀𒁲𒉈
𒂟𒂟𒈠𒋗𒍪𒈠𒊏𒅆𒅅
𒉺𒇻𒊕𒈪𒂵𒋃𒁉𒈬𒂊𒍪
𒇇𒃢𒁉𒆥𒆥𒉈𒈠𒊏𒅆𒁺
𒍚𒉈𒈧𒁉𒉺𒌓𒋤𒁺𒁺𒁺𒈬𒁉𒈬𒂊𒍪
𒀭𒎏𒄑𒍣𒁕𒉺𒌓𒋤𒁺𒁺𒁺𒈬𒁉𒈬𒂊𒍪
𒈗𒊮𒇲𒋤𒊮𒋫𒌓𒁺𒀀𒅗𒆃𒍪𒋗𒀀𒃶𒅁𒄄
𒉆𒋾𒅇𒌅𒍝𒁕𒊭𒈬𒌧𒅅
𒉣𒄭𒇷𒋤𒋤𒀭𒎏𒄑𒍣𒁕
𒁈𒆠𒆪𒈤𒀀𒆪𒀀𒉌𒂗𒀭𒂄𒀉𒍣𒁕
...𒍪𒌨𒌆𒌆𒉺𒍝𒆳𒋗𒅇𒈬𒂊𒋾
...𒀜𒈪𒊑𒅁𒅗𒉎𒋼𒈾...
...
...𒅗𒈜𒆷...
...𒊹𒊹𒊏𒊭𒈬𒊒𒌒𒁉𒂗𒉈𒁶𒁀𒊏𒅡𒅡𒀭
𒈗𒂗𒊮𒋤𒁺𒁈𒈤𒍝𒉆𒄭𒈬𒊑𒅔𒋻
𒀭𒃻𒋛𒁲𒂊𒆠𒉘𒂊𒅗𒄭𒁉𒈬𒌧𒂊
𒅆𒁺𒃲𒍪𒌺𒈾<unk><unk>𒀀𒃶𒌌
𒈗𒉎𒊑𒀀𒅆𒉄𒁍𒌓𒁉𒊕𒁀𒁺𒀀
𒀭𒁇𒀭𒋫𒀀𒁀𒁲𒁺𒉌𒀀𒈾𒀭𒁕𒁲𒀀
𒌨𒊕𒀞𒅆𒅅𒋺𒀀𒆳𒂦𒈾𒉌𒀀𒌓𒁺
𒀭𒎏𒄑𒍣𒁕𒀞𒅆𒅅𒋺𒀀𒆳𒂦𒈾𒉌𒀀𒌓𒁺
𒈗𒆠𒄖𒆷𒀉𒉘𒂷𒁺𒆠<unk>𒁉𒁺𒈬𒉈
𒂄𒀭𒌇𒆠𒀉𒉘𒂷𒉌𒅆𒁉𒈠𒊏𒅆𒅅
𒈗𒅗𒋭𒀭𒊑𒂊𒉈𒀭𒂗𒆠𒍠𒊩
𒀭𒎏𒄑𒍣𒁕𒌉𒀭𒎏𒀀𒍪
𒀀𒀀𒀭𒂗𒆠𒍠𒊩
𒁄𒁄𒂊𒀭𒎏𒄑𒍣𒁕𒄰